Levél(Ady Endre)
Szerkesztő úr! Én most ötödször
Intézek önhöz levelet,
Ötödször kérek mindig egyet,
Óh, teljesítse, ha lehet.
Szerkesztő úr, kora tavasszal
Tavaszi nótát írtam én
S szerkesztő úr négyszer üzente,
Hogy nincs tavasz még s nincs remény.

Szerkesztő úr! Tavasz van immár,
Virágzik minden, zöld a rét,
A korzón tarka szín-zavarban,
Zajjal, tolongva jár a nép.
Tavaszról zeng a kis pacsirta
És nékem zengni nem lehet?
Szerkesztő úr! Ötödször kérem,
Közölje már a versemet!...

Ne féljen attól, hogy, mint eddig,
Csak ámitott a napsugár.
Most már kétségbevonhatatlan,
Hogy az idő tavaszra jár.
Szerkesztő úr! Kifogásokkal
Becsapni engem nem lehet:
Itt a tavasz, közölje már le
Az én tavaszi versemet.
Versek